Η ***Κάντυ Κάντυ*** (ιαπωνικά: キャンディ・キャンディ, Χέπμπορν: *Kyandi Kyandi,* αγγλικά: *Candy Candy*) είναι ιαπωνικό ρομαντικό manga, anime και νουβέλα. Πρωταγωνίστρια είναι η Κάντας "Κάντυ" Γουάιτ Άρντλεϊ, μία κοπέλα με φακίδες, μεγάλα σμαραγδοπράσινα μάτια και μακριά σγουρά ξανθά μαλλιά, τα οποία κάνει κοτσίδες με κορδέλες. Η *Κάντυ Κάντυ* εμφανίστηκε για πρώτη φορά τον Απρίλιο του 1975 σε μια νουβέλα της Γιαπωνέζας συγγραφέα Κέικο Νάγκιτα υπό το ψευδώνυμο Κιόκο Μιζούκι. Όταν η Μιζούκι συνεργάστηκε με την εικονογράφο manga Γιούμικο Ιγκαράσι, το ιαπωνικό περιοδικό *Nakayoshi* έδειξε ενδιαφέρον για την *Κάντυ Κάντυ*. Εκδιδόταν στο περιοδικό στη χρονική περίοδο των τεσσάρων ετών, και το 1977 κέρδισε το πρώτο βραβείο Kodansha Manga Award στη θεματολογία shōjo. Το manga έγινε σειρά anime με εταιρεία παραγωγής την Toei Animation. Επίσης, υπάρχουν τέσσερις ταινίες μικρού μήκους κινουμένων σχεδίων.

Υπόθεση
-------

Η Κάντυ. 
Η Κάντυ Γουάιτ Άρντλεϊ, ή χαϊδευτικά Κάντυ, μεγάλωσε σε ένα ορφανοτροφείο, το Σπίτι της Πόνυ, κοντά στη λίμνη Μίσιγκαν των Η.Π.Α. στις αρχές του 20ου αιώνα. Η κοπέλα αυτή ήταν αγοροκόριτσο που σκαρφάλωνε σε δέντρα και έκανε πολλές σκανδαλιές, μα όλοι την αγαπούσαν για την καλή της την καρδιά. Βρέθηκε όταν ήταν μωρό σε ένα καλαθάκι, μαζί με τη φίλη της Άννυ, στην είσοδο του ορφανοτροφείου από την κυρία Πόνυ και την αδελφή Μαρία, μια κρύα νύχτα του χειμώνα. Θα ονομαστεί Κάντυ επειδή δίπλα της θα βρεθεί μια κούκλα που απάνω έχει την λέξη "Candy" γραμμένη με κόκκινο και θα πάρει το επώνυμό της από το χιόνι που την έσωσαν.

Το ορφανοτροφείο της κυρίας Πόνυ, Σπίτι της Πόνυ, αποτελεί πόλο έλξης για την Κάντυ. Χωρίς οικογένεια, το ορφανοτροφείο θεωρείται το πατρικό σπίτι της Κάντυ, και οι αξίες που πήρε από τους ανθρώπους που την μεγάλωσαν είναι σημείο αναφοράς για κάθε απόφαση και πράξη στη μετέπειτα ζωή της. Μετά από κάθε περιπέτεια, η Κάντυ επιστρέφει στο Σπίτι του Μικρού Αλόγου, όπου η παρουσία της κυρίας Πόνυ και της αδελφής Μαρίας, καθώς και οι λόφοι και η φύση που το περιτριγυρίζουν της επιτρέπουν να νιώσει ασφάλεια και να αναθεωρήσει.

Στα 10 της αναγκάζεται να αποχωριστεί την Άννυ, η οποία υιοθετείται από τους Μπράιτον, μια πλούσια οικογένεια. Οι δυο τους αρχίζουν να επικοινωνούν μέσω αλληλογραφίας, μέχρι τη στιγμή που η θετή μητέρα της Άννυ της το απαγορεύει για να μη μαθευτεί ότι είναι υιοθετημένη από ορφανοτροφείο, καθώς η ίδια είχε διαδώσει στους γνωστούς τους ότι την υιοθέτησαν από στενό συγγενή τους. Η Κάντυ μετά απ' αυτήν την είδηση τρέχει κλαίγοντας στο λόφο που βρίσκεται πίσω από το σπίτι Πόνυ όπου συναντά ένα αγόρι με σκωτσέζικη ενδυμασία. Το αγόρι της λέει ότι είναι πιο όμορφη όταν γελά και ξαφνικά εξαφανίζεται. Η μόνη απόδειξη ότι δεν ήταν όνειρο είναι ένα μενταγιόν που αφήνει στην Κάντυ. Η Κάντυ θα τον αποκαλεί πρίγκηπα του λόφου και θα τον σκέφτεται για όλη της τη ζωή. 

Στα 12 της προσλαμβάνεται για να κάνει παρέα σε μια πλούσια κοπέλα, την Ελίζα Ράγκαν, η οποία με τη βοήθεια του αδελφού της Νηλ θα της κάνει τη ζωή κόλαση, σκαρώνοντας παγίδες συνεχώς εις βάρος της Κάντυ. Οι πλεκτάνες των δύο αδελφών θα έχουν το αποτέλεσμα η Κάντυ από παρέα της Ελίζα να γίνει υπηρέτρια και να μεταφερθεί απ' το σπίτι των Ράγκαν στο στάβλο. Η Κάντυ σύντομα θα γνωρίσει τα ξαδέλφια του Νηλ και της Ελίζα, Άντονυ Μπράουν, Αλιστίαρ "Στίαρ" και Άρτσιμπαλντ "Άρτσι" Κόρνγουελ, γόνους της πλούσιας οικογένειας των Άρντλεϊ, με τους οποίους θα γίνει φίλη. Τα τρία αγόρια, εκ των οποίων ο Άρτσι και ο Στήαρ είναι αδέλφια, θα ερωτευτούν την Κάντυ. Η Κάντυ θα ερωτευτεί τον Άντονυ, ίσως λόγω της ομοιότητάς του με τον πρίγκηπα του λόφου. Θα γίνει επίσης φίλη με τον Άλμπερτ έναν παράξενο τύπο με γένια που ζει στο δάσος. Μετά από πολλές περιπέτειες θα υιοθετηθεί απ´τον μυστηριώδη αρχηγό της οικογένειας των Άρντλεϋ το μεγάλο θείο Γουίλλιαμ, παρά τις αντιρρήσεις της θείας Ελρόϊ. Η σχέση της με τον Άντονυ θα διακοπεί απότομα μετά από ένα βίαιο ατύχημα με το άλογο σε ένα κυνήγι αλεπούς που θα κοστίσει τη ζωή του Άντονυ. Η θεία Ελρόϊ, που ποτέ δε συμπάθησε πραγματικά την Κάντυ, την κατηγορεί ως υπεύθυνη του ατυχήματος. 

Η Κάντυ μετά το θάνατο του Άντονυ αποφασίζει να εγκαταλείψει το σπίτι των Άρντλεϋ και επιστρέφει στο αγαπημένο της σπίτι Πόνυ, με σκοπό να τον ξεχάσει. Όμως τα σχέδια του μεγάλου θείου Γουίλλιαμ, που είναι κηδεμόνας της κι η Κάντυ δεν έχει συναντήσει ποτέ, είναι διαφορετικά γι' αυτήν. Τη στέλνει στο κολέγιο του αγίου Παύλου στην Αγγλία με σκοπό να γίνει μια σωστή δεσποινίδα. Στο κολέγιο αυτό που διοικείται από καλόγριες με αυστηρούς κανονισμούς, βρίσκονται ήδη η Έλιζα, ο Νηλ, ο Άρτσι και ο Στίαρ. Στο πλοίο με το οποίο ταξιδεύει από την Αμερική στην Αγγλία, η Κάντυ γνωρίζει ένα παράξενο αγόρι που στο μέλλον θα της σημαδέψει τη ζωή. Το αγόρι αυτό είναι ο Τέρριους "Τέρρυ" Γκράντσεστερ, γιος ενός Άγγλου δούκα. Η Κάντυ αρχικά βλέποντας τον από πίσω στη γέφυρα του πλοίου τον περνά για τον Άντονυ, πλησιάζοντας όμως καταλαβαίνει ότι δεν είναι αυτός. Ο Τέρρυ είναι κλαμένος και δεν έχει αντιληφθεί την Κάντυ, μόλις αισθάνεται το κορίτσι που βρίσκεται από πίσω του αλλάζει ύφος και προσβάλλει την Κάντυ που προσπάθησε να του μιλήσει, θίγοντας τις φακίδες του προσώπου της, κάτι που την εξοργίζει αφάνταστα. Η Κάντυ φθάνοντας στο κολέγιο του αγίου Παύλου στο Λονδίνο συνειδητοποιεί την αυστηρότητα του σχολείου, που της μοιάζει με κελί, μια και δεν της επιτρέπεται να συναντά τον Άρτσι και τον Στήαρ, βιώνει τα πικρόχολα σχόλια και τις παγίδες της Ελίζα και του Νηλ και ξανασυναντά τον Τέρρυ, που είναι μαθητής στο ίδιο σχολείο. Στο κολέγιο η Ελίζα θα πει σε όλους ότι η Κάντυ είναι υιοθετημένη και τα περισσότερα κορίτσια θα γυρίσουν την πλάτη τους στην Κάντυ. Παρόλα αυτά η Κάντυ θα βρει μια πολύ καλή φίλη στο πρόσωπο της Πατρίτσια (Πάττυ) Ο Μπράιαν. Η Άννυ θα έρθει επίσης να σπουδάσει στο κολέγιο αλλά αρχικά θα αποφεύγει την Κάντυ, μέχρι τη στιγμή που θα μαθευτεί το γεγονός ότι είναι υιοθετημένη. Οι δυο τους θα ξαναγίνουν φίλες κι όλα θα´ναι όπως παλιά. Η Κάντυ θα ερωτευτεί τον Τέρρυ και αυτός την Κάντυ. Και οι δυο θα πρέπει να παλέψουν ενάντια στην Ελίζα, που θα ερωτευτεί και αυτή τον Τέρρυ και θα κάνει ό,τι περνάει απ' το χέρι της για να τους χωρίσει. Η μοίρα θα παίξει άσχημα παιχνίδια εις βάρος τους.

Μετά από πολλά τεχνάσματα, η Ελίζα καταφέρνει να φέρει την Κάντυ και τον Τέρρυ σε δύσκολη θέση. Η Ελίζα στήνει μια καλά οργανωμένη ενέδρα, και η διευθύντρια του σχολείου πιάνει την Κάντυ μαζί με τον Τέρρυ το βράδυ, έξω από τους κοιτώνες τους. Η διευθύντρια αποφασίζει να αποβάλει την Κάντυ. Ο Τέρρυ, παρ' ότι ατίθασος μαθητής που αψηφά γενικότερα τους κανονισμούς, δεν τιμωρείται, καθώς ο πατέρας του προσφέρει σημαντική οικονομική ενίσχυση στο σχολείο. Ο Τέρρυ προσφέρεται να αποβληθεί ο ίδιος αντί για την Κάντυ, και αποχωρεί από το σχολείο. Ο Τέρρυ φεύγει για την Αμερική, όπου θέλει να πραγματοποιήσει το όνειρό του και να γίνει ηθοποιός.

Ωστόσο, η Κάντυ μετά από όλα αυτά νιώθει πως δεν ανήκει στο σχολείο αλλά ούτε και στην υψηλή κοινωνία γενικότερα. Αποφασίζει να φύγει από το σχολείο και να επιστρέψει και αυτή στην Αμερική. Σκοπός της είναι να ανακαλέσει την υιοθεσία της από τους Άρντλεϋ και να βρει μόνη της το δρόμο της στη ζωή. Επιστρέφει μετά από ένα μακρύ ταξίδι στο ορφανοτροφείο της κυρίας Πόνυ, όπου αποφασίζει ότι το επάγγελμα που την εκφράζει είναι να γίνει νοσοκόμα και μετά από λίγο καιρό φεύγει για να πάει στη Σχολή Νοσοκόμων. Εκεί, παρ' όλο που είναι ατίθαση, καταφέρνει να κερδίσει της εντυπώσεις, έτσι ώστε να τη στείλουν σε μια ακόμη καλύτερη σχολή στο Σικάγο, όπου θα εργάζεται και σε νοσοκομείο. Στο Σικάγο, η Κάντυ θα ξανασυναντήσει τους Στήαρ, Άρτσι, Νηλ, Ελίζα, Άννι και Πάτι, που επιστρέφουν στην ασφάλεια της Αμερικής καθώς στην Ευρώπη λαμβάνουν χώρα τα πρώτα γεγονότα του Πρώτου Παγκοσμίου Πολέμου. 

Καθώς ο Πρώτος Παγκόσμιος Πόλεμος ξεσπά, το νοσοκομείο δέχεται πολλούς Αμερικανούς τραυματίες. Ανάμεσά τους, και ο Άλμπερτ, ο ευγενής 'άγνωστος' που πάντα εμφανίζεται όταν η Κάντυ περνά δύσκολα. Ο Άλμπερτ όμως έχει χάσει τη μνήμη του, πράγμα που σημαίνει ότι δεν έχει την οικονομική δυνατότητα περίθαλψης και έτσι η Κάντυ αναλαμβάνει να τον φροντίζει προσωπικά. Όταν πάρει το δίπλωμα της νοσοκόμας, η Κάντυ και ο Άλμπερτ συγκατοικούν, έτσι ώστε η Κάντυ να τον βοηθήσει να ανακτήσει τη μνήμη του. Η φρίκη του πολέμου αγγίζει της ψυχές όλων, και περισσότερο από όλους τον Στήαρ, ο οποίος αποφασίζει να καταταγεί στο στρατό.

Παράλληλα, ο Τέρρυ καταφέρνει να γίνει ένας λαμπρός ανερχόμενος ηθοποιός. Για πολύ καιρό η Κάντυ και ο Τέρρυ, παρ´όλο που σκέφτονται συνεχώς ο ένας τον άλλον, και συμπτωματικά θα βρεθούν πολλές φορές πολύ κοντά, δεν καταφέρνουν να συναντηθούν. Η Κάντυ και ο Τέρρυ κανονίζουν να συναντηθούν μετά από πολύ καιρό μετά από μια παράσταση του Τέρρυ. Όμως κατά τη διάρκεια των προβών, μεσολαβεί ένα ατύχημα που τραυματίζει κρίσιμα τη συμπρωταγωνίστρια του Τέρρυ, Σουζάνα, όταν αυτή προσπαθεί να τον σώσει. Η οικογένεια της Σουζάνα ασκεί πίεση στον Τέρρυ να μείνει κοντά της, λέγοντας πως αυτός είναι υπεύθυνος για την αναπηρία της Σουζάνα. Αυτό τερματίζει άδοξα τη σχέση του Τέρρυ με την Κάντυ.

Στο μεταξύ ο Άλμπερτ βρίσκει τη μνήμη του, και εξαφανίζεται από το διαμέρισμα της Κάντυ χωρίς κανένα ίχνος. Η Κάντυ θλίβεται βαθιά, στην συνέχεια κοιτώντας μια εφημερίδα βλέπει μια ανακοίνωση πως ο μεγάλος θείος Γουίλιαμ αποφασίζει να εμφανιστεί δημοσίως καθως μέχρι στιγμης ήταν σχεδόν σε όλους άγνωστος, έκπληκτη η Κάντυ αποφασίζει να τον συναντήσει αλλά τα δυσάρεστα νέα δεν αργούν να φανούν καθώς μαθαίνει απο την οικογένεια των Ράγκαν οτι είναι υποχρεωμένη να παντρευτεί τον Νηλ με απαίτηση του μεγάλου θείου Γουίλιαμ (αυτό ήταν ένα ψέμα που σκαρφίστηκαν). Η Κάντυ το σκάει και πάει να συναντήσει τον μεγάλο θείο Γουίλιαμ για να παραπονεθεί όταν αυτός ήταν έτοιμος να της αποκαλύψει την πραγματική του ταυτότητα. Και τελικά, η Κάντυ αντικρίζοντας τον Άλμπερτ ,έκπληκτη μαθαίνει πως ο μεγάλος θείος Γουίλιαμ είναι ο Άλμπερτ και μετά απο τις διηγήσεις για την ζωή του συνειδητοποιεί ότι ο έρωτας των παιδικών της χρόνων, ο πρίγκηπας του λόφου, ήταν ο ίδιος ο Άλμπερτ. Η σειρά τελειώνει όταν όλοι οι φίλοι της Κάντυ είναι μαζεμένoι σε ένα τραπέζι στην αυλή του ορφανοτροφείου της Πόνυ και η Κάντυ κάνει πρόποση για αυτούς.

Μέσα
----

### Manga

Η σειρά βασίζεται στο ομώνυμο manga που κυκλοφόρησε στην Ιαπωνία στα μέσα της δεκαετίας του 1970, καθώς και στα τρία μυθιστορήματα της Κιόκο Μιζούκι με κεντρική ηρωίδα την Κάντυ. Το manga κυκλοφόρησε και στην Ελλάδα από το 1986 μέχρι το 1989, από τις Εκδόσεις Τάταρη.

### Anime

#### Στην Ελλάδα

Εξώφυλλο από μία βιντεοκασέτα (VHS) της *Κάντυ Κάντυ* που κυκλοφόρησε τη δεκαετία του 1980.Η σειρά προβλήθηκε για πρώτη φορά από την ΕΡΤ εβδομαδιαία, από το 1984 μέχρι το 1987, γνωρίζοντας πρωτοφανή επιτυχία, και αποκτώντας θαυμαστές από το παιδικό και το ενήλικο κοινό. Έπειτα, την προβολή της σειράς έκανε η ΕΡΤ 3, ενώ το 1989 προβλήθηκε ξανά σε καθημερινή βάση από την ΕΡΤ1, γνωρίζοντας και πάλι επιτυχία. Στα μέσα της δεκαετίας του 1990, η σειρά προβλήθηκε και πάλι με νέα -τρίτη- μεταγλώττιση, μέχρι το 50ό επεισόδιο, από τον ΣΚΑΪ - νυν Alpha TV.

**Βιντεοκασέτες**

Η σειρά είχε κυκλοφορήσει επίσης σε βιντεοκασέτες προς το τέλος της δεκαετίας του 1980, με την κάθε μία από αυτές να περιέχει 4 επεισόδια μεταγλωττισμένα. Η μεταγλώττιση ήταν διαφορετική από εκείνη της ΕΡΤ, αν και συμμετείχαν κάποιοι από τους ηθοποιούς που πήραν μέρος σε αυτήν. Η Ματίνα Καρρά, εκτός από την Κάντυ, υποδύθηκε και την αφηγήτρια. Δεν κυκλοφόρησε ολόκληρη η σειρά, αλλά μόνο 3 κασέτες με σύνολο 12 επεισοδίων, από τα 115.

### Ταινία

Το 1992 κυκλοφόρησε μία ταινία μικρού μήκους με τίτλο *Κάντυ Κάντυ Ταινία*, η οποία δεν κυκλοφόρησε ποτέ εκτός Ιαπωνίας.

Φωνές ηθοποιών
--------------

| Χαρακτήρας | Ελληνική
εκδοχή (ΕΡΤ) |
| --- | --- |
| Κάντυ Γουάιτ Άρντλεϊ | Ματίνα Καρρά |
| Άννυ Μπράιτον | Αλεξία Ασκαρίδου,Μαρία Κυριακίδου |
| Κυρία Πόνυ | Σοφία Χάνου-Ζαμάνη |
| Αδελφή Μαρία | Υβόννη Μεταξάκη,Δήμητρα Δημητριάδου |
| Τομ | Ρένα Καζάκου,Γιάννης Ευδαίμων |
| Τζον | Ρένα Καζάκου |
| Σαμ |
| Μίλλυ |
| Πάτυ | Τιτίκα Βλαχοπούλου |
| Κύριος Στιβ | Μάκης Ρευματάς,Γιάννης Παπαϊωάννου |
| Κύριος Μπράιτον | Μάκης Ρευματάς |
| Κυρία Μπράιτον | Σοφία Χάνου-Ζαμάνη |
| Κύριος Μάθιου | Μάκης Ρευματάς |
| Γουίλλιαμ Άλμπερτ Άρντλεϊ | Γιάννης Παπαϊωάννου |
| Στιούαρτ |
|
| Ελίζα Ράγκαν | Δήμητρα Δημητριάδου |
| Νηλ Ράγκαν | Υβόνη Μεταξάκη,Φάνυ Πολέμη |
| Σάρα Ράγκαν | Τιτίκα Βλαχοπούλου,Λέτα Μουσούτη |
| Ντόροθι | Τιτίκα Βλαχοπούλου,Μαρία Κυριακίδου |
| Κύριος Ράγκαν | Μάκης Ρευματάς |
| Μαίρη | Σοφία Χάνου-Ζαμάνη |
| Νταγκ | Ζανό Ντάνιας |
| Άντονυ Μπράουν | Αργύρης Παυλίδης,Ράνια Ιωαννίδου |
| Κύριος Γουίτμαν | Μάκης Ρευματάς |
| Άρτσιμπαλντ Κόρνγουελ | Νατάσσα Ζούκα,Κώστας Καγξίδης,Ηλίας Πλακίδης |
| Αλιστίαρ Κόρνγουελ | [Κώστας Καγξίδης,Ζανό Ντάνιας,Γιώργος Μάζης |
|
| Θεία Ελρόι | Σοφία Χάνου-Ζαμάνη,Σοφία Μυρμηγκίδου |
|
| Κύριος Φλάναγκαν | Γιάννης Παπαϊωάννου |
| Γκαρσία |
| Κύριος Γουόλτερ | Ηλίας Πλακίδης |
| Κυρία Γουόλτερ | Δήμητρα Δημητριάδου |
| Τζορτζ | Γιάννης Παπαϊωάννου |
| Τζίμυ | Αλεξία Ασκαρίδου,Ράνια Ιωαννίδου |
| Κύριος Μπράουν | Γιώργος Βασιλείου |
| Κύριος Καλτράιτ | Μάκης Ρευματάς |
| Τέρρυ Γκράχαμ Γκράντσεστερ | Αργύρης Παυλίδης,Μάνος Βενιέρης |
| Αδελφή Γκρέυ | Σοφία Χάνου-Ζαμάνη |
| Αδελφή Μαργαρίτα | Δήμητρα Δημητριάδου,Μαρία Κυριακίδου |
| Αδελφή Κρις | Τιτίκα Βλαχοπούλου |
| Πατρίτσια Ο' Μπράιαν | Ράνια Ιωαννίδου,Δήμητρα Δημητριάδου |
| Λουίζ | Μαρία Κυριακίδου |
|
| Γιαγιά Μάρθα | Αφροδίτη Γρηγοριάδου,Λέτα Μουσούτη |
| Έλινορ Μπέκερ | Δήμητρα Δημητριάδου |
| Μαρκ | Ρένα Καζάκου |
| Δούκας Γκράντσεστερ | Μάκης Ρευματάς |
| Κύριος Κάρσον | Ηλίας Πλακίδης |
| Σαμ | Υβόνη Μεταξάκη |
| Τζεφ | Ράνια Ιωαννίδου |
| Σούζι | Μαρία Κυριακίδου |
| Κούκι | Αργύρης Παυλίδης |
| Καπετάνιος Νίβεν | Μάκης Ρευματάς |
| Μπίβερ | Ηλίας Πλακίδης |
| Μπόγκαρτ | Μάκης Ρευματάς |
| Σάντρα Νίβεν | Αλεξία Ασκαρίδου |
| Τσάρλι | Γιάννης Παπαϊωάννου |
| Νταίζη | Αλεξία Ασκαρίδου |
| Μαίρη Τζέιν | Σοφία Μυρμηγκίδου,Σοφία Χάνου-Ζαμάνη |
| Φλάνι Χάμιλτον | Κατερίνα Βανέζη,Δήμητρα Δημητριάδου |
| Νάταλι Βινς | Κατερίνα Βανέζη |
| Τζούντι Νεντς | Ρεβέκα Αποστολοπούλου |
| Ελεάνορ Μάνσι | Ουρανία Μπασλή |
| Γιατρός Φρανκ | Γιώργος Βασιλείου |
| Γουίλλιαμ Μακ Γκρέγκορ | Μάκης Ρευματάς |
| Νταϊάνα | Δήμητρα Δημητριάδου |
| Καθλίν |
| Προϊσταμένη | Υβόννη Μεταξάκη |
| Μισέλ | Μάκης Ρευματάς |
| Σουζάνα Μάρλοου | Λέτα Μουσούτη |
| Γιατρός Μπόμπσον | Μάκης Ρευματάς |
| Γιατρός Λέοναρντ | Τάσος Κωστής |
| Τζιλ | Ρένα Καζάκου |
| Κάρεν Κρέις | Ουρανία Μπασλή |
| Κυρία Μάρλοου | Φάνυ Πολέμη |
| Γιατρός Κέλλυ | Λέτα Μουσούτη |
| Νέλσον | Τάσος Κωστής |
| Μάργκοτ | Ρεβέκκα Αποστολοπούλου |
| Μπέλ | Δήμητρα Δημητριάδου |
| Άρθουρ | Γιώργος Βασιλείου |
| Γιατρός Μάρτιν |
| Νταίζη | Ουρανία Μπασλή |
| Αφηγητές | Μαρία Κυριακίδου,Γιώργος Μάζης |

Στην ελληνική εκδοχή συμμετείχαν κι άλλοι ηθοποιοί, όπως Αλέξης Σταυράκης, Βίνα Παπαδοπούλου, Κίμων Αποστολόπουλος, Γιάννης Ευδαίμων, Γιώργος Γεωγλερής, Αλέκα Τουμαζάτου, Μαρία Μαυρομμάτη, Ηλίας Παυλίδης και άλλοι.

Μουσική
-------

Τα τραγούδια των τίτλων έναρξης και τέλους για την προβολή στην ΕΡΤ είχαν την ίδια μελωδία με τα αντίστοιχα ιαπωνικά, με μόνη διαφορά την ενορχήστρωση (που παρέπεμπε περισσότερο στις ενορχηστρώσεις της δεκαετίας του 1980) και τους στίχους που ήταν προσαρμοσμένοι στα ελληνικά. Η ελληνική εκτέλεση των τραγουδιών τίτλων της *Κάντυ* έγινε από τον Ανδρέα Διαμαντίδη.

Δικαστική διαμάχη
-----------------

Στα μέσα της δεκαετίας του 1990, κι ενώ είχαν κυκλοφορήσει οι νουβέλες της Κιόκο Μιζούκι, προέκυψε και η διαμάχη της με την Ιγκαράσι για τα δικαιώματα της σειράς. Αφορμή ήταν μια ραδιοφωνική σειρά με παραγωγό την Γιούμικο Ιγκαράσι, η οποία μέχρι τότε είχε δικαίωμα μόνο στα σκίτσα της Κάντυ, και είχε ως αποτέλεσμα να τεθεί απαγόρευση της προβολής της σειράς σε οποιοδήποτε κράτος. Ο δικαστικός αγώνας κράτησε αρκετά χρόνια κι έκανε τις πρώην συνεργάτιδες να ανταλλάζουν βαριές κουβέντες και να αρνούνται να οδηγηθούν σε κανενός είδους συμφωνία. Πλέον η Μιζούκι είναι, σύμφωνα με την απόφαση του δικαστηρίου, κάτοχος των δικαιωμάτων εκμετάλλευσης της Κάντυ, όμως η ίδια έχει εκφράσει την κούραση και τη θλίψη της για την πορεία των γεγονότων και την ίδια την Κάντυ. Η Ιγκαράσι απαγορεύεται να χρησιμοποιήσει οποιοδήποτε σχετικό όνομα ή σχέδιο.

Παρά την απαγόρευση, κατά καιρούς, ιδίως την δεκαετία του 2000, κυκλοφόρησαν παράνομες (εναλλακτικά, μη αδειοδοτημένες) μεταγλωττίσεις της Κάντυ Κάντυ σε διάφορες χώρες, όπως η Γαλλία, η Χιλή και η Ταϊβάν μεταξύ άλλων. Μη αδειοδοτημένες μεταγλωττίσεις κυκλοφόρησαν την περίοδο εκείνη και στην Κορέα.

Παραπομπές
----------

1. ↑  «Candy Candy vo ( IGARASHI Yumiko MIZUKI Kyôko ) キャンディ￥キャンディ -» (στα γαλλικά). *manga-news.com*.. Ανακτήθηκε στις 2017-10-06.
2. 1 2  «The Candy Candy Nightmare» (στα αγγλικά). *Anime News Network*.. Ανακτήθηκε στις 2017-10-07.
3. ↑  «Kodansha Manga Award». 16 Αυγούστου 2007. Αρχειοθετήθηκε από το πρωτότυπο στις 16 Αυγούστου 2007. Ανακτήθηκε στις 7 Οκτωβρίου 2017. CS1 maint: Unfit url (link)
4. ↑  «Θυμάστε την Κάντυ-Κάντυ;». *Τaλκ - για γονείς που τα βλέπουν όλα*. 2017-04-24.. Ανακτήθηκε στις 2017-10-07.
5. 1 2 3  «Κάντι Κάντι, η σειρά κινουμένων σχεδίων που παρακολουθούσαν τα κορίτσια τη δεκαετία του ΄80. Η δικαστική διαμάχη της σεναριογράφου και της σκιτσογράφου που τις εξάντλησε - ΜΗΧΑΝΗ ΤΟΥ ΧΡΟΝΟΥ». *www.mixanitouxronou.gr*. Ανακτήθηκε στις 6 Οκτωβρίου 2017.
6. ↑  Mays, Jonathan. «The Candy Candy Nightmare». Anime News Network. Ανακτήθηκε στις 8 Απριλίου 2007.

Εξωτερικοί σύνδεσμοι
--------------------

* *Θυμάστε την Κάντυ-Κάντυ;*, αφιέρωμα στο Taλκ
* *Κάντι Κάντι, η σειρά κινουμένων σχεδίων που παρακολουθούσαν τα κορίτσια τη δεκαετία του ΄80. Η δικαστική διαμάχη της σεναριογράφου και της σκιτσογράφου που τις εξάντλησε*, αφιέρωμα στη Μηχανή του Χρόνου